**Notă informativă**

**la proiectul de lege pentru modificarea și completarea unor acte legislative**

Prezentul proiect de lege a fost elaborat în scopul asigurării utilizării raționale și bine determinate a banilor publici.

Proiectul promovează principiul performanței utilizării finanțelor publice, consacrat în art. 11 alin. (1) din Legea finanţelor publice şi responsabilităţii bugetar-fiscale nr. 181  din  25 iulie 2014, potrivit căruia, *resursele bugetare se alocă şi se utilizează în mod econom, eficient şi eficace, în concordanţă cu principiile bunei guvernări.*

În acest sens, proiectul de lege vizează operarea modificărilor în Codul de executare nr.443 - XV din 24 decembrie 2004 şi Legea privind executorii judecătorești nr. 113 din 17 iunie 2010, în partea ce ține de avansarea cheltuielilor de executare de către creditor.

Proiectul propune excepția de la avansarea cheltuielilor de executare în cazul în care creditor este statul.

Conform art.43 alin.(2) din Codul de executare, *în cazul în care sumele se încasează în beneficiul statului, calitatea de creditor o exercită Ministerul Finanţelor prin intermediul Serviciului Fiscal de Stat.*

Potrivit prevederilor art. 36 alin. (3) din Codul de executare al Republicii Moldova - *partea care solicită îndeplinirea unui act sau întreprinderea unei acţiuni în cadrul procedurii de executare este obligată să avanseze taxele pentru efectuarea actelor executorului judecătoresc şi spezele procedurii de executare necesare în acest scop.*

Prin promovarea proiectului de lege și prin scutirea statului în calitate de creditor în procedura de executare de avansarea cheltuielilor de executare, se urmărește scopul de a evita efectuarea cheltuielilor bugetare neraționale, afectate de riscul nerecuperării acestora.

În același timp obiectivul proiectului de lege este determinarea executorilor judecătorești să fie mai insistenți și eficienți în activitate, iar în acest sens este necesar ca de rînd cu beneficiile materiale să existe și riscuri financiare, or formula existentă de avansare din start acoperă cheltuielile legate de executarea documentelor executorii, destimulează spiritul de inițiativă și responsabilitate a executorilor judecătorești, în mod special în cazurile de recuperare a creanțelor față de buget în mărimi nesemnificative (documentele executorii de ordin contravențional) în urma recuperării cărora executorii judecătorești nu cîștigă mai mult decît suma avansată.

Pe de altă parte, sistemul existent poate genera și fraudarea mijloacelor bugetare prin avansarea executorilor judecătorești a cheltuielilor de executare dar ulterior emiterea de către ultimii a încheierilor despre imposibilitatea recuperării creanțelor pe diverse motive.

Mai mult, în acest caz se constată că de către executorii judecătorești nu sunt aplicate toate pîrghiile legale de executare a documentelor executorii, ca exemplu nefiind aplicate prevederile Codului Contravențional asupra persoanelor ce se eschivează de la executarea hotărîrii instanţei de judecată ori a documentului executoriu menţionat în Codul de executare, precum și a prevederilor Codului penal în situația neexecutării intenționate sau eschivarea de la executarea hotărîrii instanţei de judecată, dacă aceasta a fost comisă după aplicarea sancţiunii contravenţionale.

De asemenea, practica demonstrează că, în mare parte executorii judecătorești solicită avansarea cheltuielilor, valoarea cărora depășește suma din documentul executoriu ce urmează a fi făcută venit la stat.

Concomitent, relevant în acest sens este numărul adresărilor executorilor judecătorești și suma solicitată spre avansare, în coraport cu mijloacele financiare avansate și restituite de către executorii judecătorești.

Astfel, pe parcursul anului 2017, executorii judecătorești au remis 7294 încheieri privind avansarea cheltuielilor de executare, fiind solicitate mijloace financiare în mărime de 1768090 lei, iar pentru anul 2016 – 3470 încheieri privind avansarea cheltuielilor de executare, fiind solicitate mijloace financiare în mărime de 277634 lei.

Din numărul respectiv, pentru perioada anului 2017 executorii judecătorești au restituit mijloace financiare avansate în 954 cazuri, în sumă de 126204 lei, iar pe parcursul perioadei anului 2016 executorii judecătorești au restituit mijloace financiare avansate în 401 cazuri, în sumă de 32084 lei.

Totodată, este de menționat că din totalul de executori judecătorești, 171 la număr, pe parcursul perioadei anului 2017 au solicitat avansarea cheltuielilor de executare de la stat (creditor în procedura de executare) doar 67 executori judecătorești ceea ce denotă că o mare parte din executorii judecătorești nu solicită avansarea cheltuielilor de executare și exercită executarea silită a documentelor executorii pe cont propriu, ulterior fiind solicitată compensarea cheltuielilor de la debitorul procedurii de executare. Prin urmare, se demonstrează faptul că, executarea documentelor executorii este posibilă și fără avansarea din partea statului a cheltuielilor de executare.

Aprobarea prezentului proiect de lege nu va genera cheltuieli bugetare, dimpotrivă, va asigura utilizarea eficientă a resurselor bugetare.

**Secretar de Stat                                      Veronica VRAGALEVA**